Geen instapdiens meer by Pta-toetssentrumsArgieffoto (Foto: Arrive Alive) Vanaf 1 Oktober 2018 sal persone nie meer sonder ŉ aanlyn bespreking by bestuurstoetssentrums in Pretoria kan opdaag nie. Sheila Senkubuge, burgemeesterskomiteelid vir paaie en vervoer, het in ŉ verklaring gesê lede van die publiek moet kennis neem dat hulle vanaf 1 Oktober nie meer sonder ŉ afspraak by Watloo, Centurion, Akasia of Bronkhorstspruit sal kan opdaag om aansoek te doen vir ŉ rybewys, openbarevervoerlisensie of leerderslisensie nie. Dié aanlyn besprekingstelsel is op 31 Augustus 2018 bekend gestel. “Die nuwe stelsel gee aan aansoekers die mag om self die datum, tyd en plek te skeduleer wanneer hulle graag hul toetse wil aflê deur ŉ aanlyn aansoek te voltooi en die bespreking kan binne vyf tot 10 minute afgehandel word,” het sy gesê. Die huidige proses beteken dat aansoekers tussen 140 en 180 minute lank in ŉ ry moet staan by die toetssentrums. Sy moedig alle inwoners aan om van dié aanlyn stelsel gebruik te maak, omdat dit die lang rye sal uitskakel en doeltreffende dienslewering sal verseker. Aansoekers word aangeraai om minstens ŉ uur voor die tyd by die sentrum op te daag. Sy het gesê aansoekers word ook aangeraai om ŉ sertifikaat van ŉ oogarts saambring. Dit sal slegs gebruik word indien die aansoeker die toets suksesvol voltooi. As die aansoeker onsuksesvol is, kan hulle dieselfde dag nog aansoek doen vir ŉ volgende toetsdatum. Senkubuge sal van die sentrums volgende week besoek om eerstehands te sien hoe die nuwe aanlyn stelsel werk. Skeduleer afsprake op die volgende webwerf: online.natis.gov.za